Η Μαγεία του Εθνικού Πάρκου Ροδόπης: 25-28 Οκτωβρίου 2025
2025-10-25 07:30 - 2025-10-28 21:00 (Europe/Athens)
Στα παρθένα δάση της Ροδόπης πάνω από το Παρανέστι το φθινόπωρο αποκαλύπτει όλη του τη μαγεία: Οι πλαγιές και οι κοιλάδες ντύνονται με αποχρώσεις χρυσού, κόκκινου, καφέ και πράσινου, δημιουργώντας μια μοναδική μωσαϊκή εμπειρία. Το Εθνικό Πάρκο Ροδόπης είναι από τα πλουσιότερα φυσικά οικοσυστήματα της Ελλάδας, ένας πραγματικός βοτανικός παράδεισος. Από τη μεσογειακή βλάστηση στις χαμηλές ζώνες μέχρι τα ψυχρόβια κωνοφόρα στις κορυφές και μέχρι τα σύνορα, τα βουνά φανερώνουν μία απίστευτη εναλλαγή οικοσυστημάτων. Οι εναλλαγές και οι διαβαθμίσεις της βλάστησης θυμίζουν ένα ταξίδι από τη Μεσόγειο στη βόρεια Ευρώπη μέσα σε λίγες ώρες. Ταυτόχρονα αποτελούν από τους πιο σημαντικούς τόπους για παρατήρηση της άγριας ζωής, καθώς εδώ πολλά είδη βρίσκουν καταφύγιο.
Σε αυτήν την εξόρμηση θα απολαύσουμε τους καταρράκτες της Αγίας Βαρβάρας, θα κάνουμε ασκήσεις αναπνοής και forest therapy, ενώ στο χωριό της Πρασινάδας θα μάθουμε για τα βότανα του Φρακτού και τις φαρμακευτικές τους ιδιότητες. Στις όχθες του ποταμού Νέστου θα κάνουμε παρατήρηση πουλιών ενώ σε κατάλληλο σημείο θα γίνουν και οι απελευθερώσεις με την ΑΝΙΜΑ.
Στο Παρανέστι θα συμμετέχουμε σε ανοικτή εκδήλωση για τις δραστηριότητες που έχει αναπτύξει το Πελίτι, το οποίο τα τελευταία 30 χρόνια ασχολείται με τη συλλογή, διατήρηση και διάδοση των παραδοσιακών ποικιλιών σπόρων και φυτών. Ξεχωριστή δραστηριότητα αφορά τη βιολογική μελισσοκομία και πολυβραβευμένα μέλια, που παράγονται στην περιοχή.
Δηλώσεις ενδιαφέροντος εδώ!
Περισσότερες πληροφορίες: 6974510976, 6937947072, greenwayexperience1@gmail.com

Θέατρο Αρχαίας Επιδαύρου - Λυγουριό - Παλαμήδι - Ναύπλιο: Μονοήμερη εκδρομή - Κυριακή 2/11/2025
2025-11-02 07:30 - 19:30
Η ΑΝΙΜΑ και η Greenway Experience, σας προσκαλούμε να γνωρίσουμε έναν τόπο διεθνούς ενδιαφέροντος, για τον οποίο ωστόσο μαθαίνουμε μόνο για τις παραστάσεις αρχαίου δράματος. Προτείνουμε λοιπόν να αφιερώσουμε μία μέρα στην περιβαλλοντική, την ιστορική, την αρχαιολογική αλλά και τη σύγχρονη διάσταση της Επιδαύρου και κατόπιν του Ναυπλίου με τα κάστρα του. Αναλυτικότερα:
Α. Με τη συμβολή ξεναγού θα επισκεφθούμε το Μουσείο της Επιδαύρου, θα περπατήσουμε στον αρχαιολογικό χώρο του θεραπευτηρίου του Ασκληπιού και στο διάσημο Αρχαίο Θέατρο. Η αρμονία αυτού του Θεάτρου οφείλεται στον μοναδικό του σχεδιασμό, που συνδυάζει την κομψότητα με την τέλεια ακουστική. Για το λόγο αυτό το Θέατρο είναι διεθνής προορισμός ενώ από το 1954 δίνονται παραστάσεις αρχαίου δράματος στα πλαίσια του Διεθνούς Φεστιβάλ Αθηνών – Επιδαύρου. Το Θέατρο και ο αρχαιολογικός χώρος βρίσκονται μέσα σε πυκνό δάσος και αυτό τους προσδίδει μια ιδιαίτερη ομορφιά.
Β. Στο γειτονικό Λυγουριό θα επισκεφθούμε το Μουσείο Φυσικής Ιστορίας Κωτσιομύτη με εντυπωσιακή συλλογή ορυκτών, μεταλλευμάτων, αμμωνιτών και άλλων απολιθωμάτων με ηλικία εκατομμυρίων ετών. Εδώ μπορούμε να προμηθευτούμε σε πολύ προσιτές τιμές κοσμήματα από ημιπολύτιμους λίθους.
Γ. Κατόπιν θα ανέβουμε με το λεωφορείο στο επιβλητικό φρούριο Παλαμήδι στο Ναύπλιο που δεσπόζει στην πόλη και έχει απέραντη θέα στον Αργολικό κόλπο. Εδώ θα κάνουμε μία ενημέρωση για την ιστορία της πόλης και για τις ενετικές οχυρώσεις (Παλαμήδι, Ακροναυπλία, Μπούρτζι). Στο Παλαμήδι θα έχουμε την ευκαιρία να παρατηρήσουμε και να φωτογραφήσουμε τα είδη των πουλιών που φωλιάζουν σε βραχώδεις περιοχές όπως γαλαζοκότσυφες, βραχοτσοπανάκους, κόρακες αλλά και βραχοκιρκίνεζα. Μοναδικές είναι και οι δυνατότητες φωτογράφησης της πόλης του Ναυπλίου από ψηλά. Στο ίδιο το Ναύπλιο θα γίνει μια σύντομη ξενάγηση για τα βασικά αξιοθέατα στο κέντρο της πόλης. Όλοι και όλες βέβαια θα απολαύσουμε καφέ και φαγητό στα πολύ φροντισμένα μεζεδοπωλεία στα γραφικά σοκάκια της πόλης.
Σημειώστε ότι την Κυριακή 2/11 είναι ελεύθερη η είσοδος σε δημόσια Μουσεία και αρχαιολογικούς χώρους και είναι μοναδική ευκαιρία να συμμετέχουμε με χαμηλό κόστος στην εκδρομή αυτή.
Εκδήλωση ενδιαφέροντος εδώ!
Κόστος των μονοήμερων εκδρομών: 40 ευρώ (συμπεριλαμβάνεται ΦΠΑ 24%).
info: greenwayexperience1@gmail.com – 6974510976, 6937947072

Ορεινή Ρούμελη: Διήμερη εξόρμηση 29-30 Νοεμβρίου 2025
2025-11-29 07:00 - 2025-11-30 20:00
Η GreenWay Experience σε συνεργασία με την ΑΝΙΜΑ σας προσκαλεί σε ένα διήμερο ταξίδι στην καρδιά της Ορεινής Ρούμελης, ανάμεσα στους ορεινούς όγκους και τις προστατευόμενες περιοχές της Γκιώνας, των Βαρδουσίων και της Οίτης.
Σε έναν από τους λιγότερο κατοικημένους τόπους της χώρας η φύση κυριαρχεί: δάση, κρυστάλλινα νερά, δασικά λιβάδια και άγρια ζωή. Ένας τόπος γεμάτος φυσικό πλούτο, που αποκαλύπτεται σε κάθε διαδρομή και μας καλεί να τον γνωρίσουμε από κοντά.
Δηλώστε το ενδιαφέρον σας ΕΔΩ!
Αναλυτικότερα σε αυτήν την εξόρμηση:

Θα περπατήσουμε στα Πάρκα της Παύλιανης και του Ηρακλή, στο δάσος ανάμεσα σε αιωνόβια δέντρα, φθινοπωρινά χρώματα και ποταμάκια με πεντακάθαρα νερά.
Θα κινηθούμε σε βατές διαδρομές ανάμεσα σε έλατα και δασικά λιβάδια, παρέα με άγρια άλογα που βόσκουν ελεύθερα και θα θαυμάσουμε την πανοραμική θέα στην κορυφογραμμή της Γκιώνας.
Θα σταθούμε στο γεφύρι και στον καταρράκτη της Στρώμης και θα νιώσουμε τη δύναμη του νερού και της πέτρας μέσα στο καταπράσινο τοπίο.
Θα περιηγηθούμε δίπλα στο ποτάμι στην κοιλάδα του Μόρνου, ανάμεσα στην Γκιώνα και τα Βαρδούσια, διασχίζοντας δάση και εντυπωσιακά τοπία με θέα προς τη λίμνη που απλώνεται ανάμεσα στα βουνά.
Θα αγναντέψουμε τη μεγαλύτερη ορθοπλαγιά των Βαλκανίων, ένα επιβλητικό τοπίο που δεσπόζει στην περιοχή, αποκαλύπτοντας τη δύναμη και την ομορφιά της Ρούμελης.
Θα επισκεφθούμε τα ιστορικά χωριά Αθανάσιος Διάκος και Μαυρολιθάρι που διατηρούν τη μνήμη και την ταυτότητα της περιοχής ζωντανή.
Θα παρατηρήσουμε και θα φωτογραφίσουμε την άγρια ζωή και το τοπίο γύρω μας.
Θα κάνουμε και νυχτερινό περίπατο, για να αφουγκραστούμε τους ήχους της νύχτας και να απολαύσουμε έναν ουρανό γεμάτο αστέρια – χωρίς φώτα, χωρίς θόρυβο, με τη γοητεία της σιωπής του βουνού.

Κατά τη διάρκεια της εκδρομής θα πραγματοποιηθούν απελευθερώσεις πουλιών που έχουν αποθεραπευθεί από την ΑΝΙΜΑ. Η ομάδα επίσης θα συνοδεύεται από πιστοποιημένο Ξεναγό Εθνικών Δρυμών καθ’ όλη τη διάρκεια της εκδρομής.
Η διαμονή μας δεν θα είναι απλώς ένα διάλειμμα, αλλά μέρος της εμπειρίας: Θα μείνουμε σε ξενώνα στην άκρη του χωριού Αθανάσιος Διάκος, μέσα στο δάσος, με ταυτόχρονη θέα στις πλαγιές των Βαρδουσίων, της Οίτης και της Γκιώνας! Πρόκειται για ευρύχωρο και φιλόξενο ξενώνα σε ήσυχο σημείο, όπου θα απολαύσουμε τη γαλήνη και την ομορφιά του τόπου, το νυχτερινό ουρανό και τη φύση γύρω μας.
Για άλλη μια φορά θα είμαστε μια ομάδα ανθρώπων που αγαπά τη φύση, την εξερεύνηση και τις αυθεντικές εμπειρίες. Για άλλη μια φορά θα γεμίσουμε τις αισθήσεις μας με εικόνες, ήχους, αρώματα και χρώματα και θα επιστρέψουμε πλήρεις.
Οι αποδράσεις στο βουνό είναι ανάσες ζωής!
ΑΝΑΛΥΤΙΚΟ ΠΡΟΓΡΑΜΜΑ ΕΚΔΡΟΜΗΣ (PDF)
Περισσότερες πληροφορίες: 6974510976 – 6937947072 – greenwayexperience1@gmail.com

Κερκίνη - Δοϊράνη, τετραήμερη εκδρομή 2-5/1/2026
2026-01-02 07:00 - 2026-01-05 20:00
Αν υπάρχει ένας τόπος στη χώρα μας που μπορεί να χαρακτηριστεί «η πόλη των πουλιών», είναι η Κερκίνη. Το 1932 οι άνθρωποι δημιούργησαν έναν ταμιευτήρα για να συγκρατήσουν την ορμή του Στρυμόνα, όμως τα πουλιά βρήκαν εκεί ένα νέο σπίτι. Η περιοχή μετατράπηκε σε ένα πλούσιο οικοσύστημα και έχει χαρακτηριστεί ως Υγρότοπος Διεθνούς Σημασίας και Εθνικό Πάρκο, αποτελώντας μία από τις σημαντικότερες περιοχές για τα πουλιά της χώρας μας.
Σήμερα, η τεχνητή λίμνη Κερκίνη είναι ένας φυσικός παράδεισος. Δέχεται χιλιάδες επισκέπτες από όλο τον κόσμο, που έρχονται με κάθε μέσο για να απολαύσουν όλα όσα προσφέρει. Οι πιο σημαντικοί όμως επισκέπτες έρχονται πετώντας: στην καρδιά του χειμώνα, πάνω από 130 είδη πουλιών βρίσκουν εδώ καταλύματα και χώρο να τραφούν και να ξεχειμωνιάσουν. Η περίοδος αυτή είναι η πιο κατάλληλη εποχή να παρατηρήσουμε γερανούς, αργυροπελεκάνους, φοινικόπτερα και όλα τα είδη παπιών. Αδιαφιλονίκητες όμως σταρ του χειμώνα είναι οι σπάνιες νανόχηνες που μας έρχονται από τον αρκτικό κύκλο και τη Φινλανδία στην Ελλάδα και τις φιλοξενούμε αποκλειστικά στην Κερκίνη και στον Έβρο.
Καθ’ όλη τη διάρκεια της εκδρομής, θα εξερευνήσουμε τις όχθες, τα αναχώματα και τα υγρολίβαδα της Κερκίνης, παρατηρώντας την άγρια ζωή στο χειμωνιάτικο ρυθμό της λίμνης. Η καθιερωμένη βαρκάδα θα μας φέρει –όσο επιτρέπεται– κοντά στους αργυροπελεκάνους στο κέντρο της λίμνης. Οι συγκινήσεις που θα νιώσουμε είναι έντονες, αλλά πολλές και οι δυνατότητες φωτογράφισης, μια και οι αργυροπελεκάνοι αρέσκονται να μας συνοδεύουν λίγα μέτρα από το σκάφος μας.
Θα επισκεφθούμε επίσης τη λίμνη Δοϊράνη και την περιοχή «Χίλια Δέντρα», ένα μοναδικό μνημείο της φύσης με αιωνόβια σκλήθρα, φράξους και βελανιδιές –ένα από τα πιο όμορφα δασωμένα παραλίμνια φυσικά τοπία της Μακεδονίας.
Δηλώσεις ενδιαφέροντος ΕΔΩ!
Στο πρόγραμμα περιλαμβάνονται:

Απελευθέρωση πουλιών που έχουν αποθεραπευθεί στην ΑΝΙΜΑ –το Σύλλογο Προστασίας και Περίθαλψης Άγριας Ζωής
Επίσκεψη στο Κέντρο Ενημέρωσης για να μαθουμε περισσότερα για τα πουλιά και για τα παραλειπόμενα της λίμνης και των φραγμάτων
Επίσκεψη στον ιστορικό Σιδηροδρομικό Σταθμό της Βυρώνειας και τη γειτονική γέφυρα του Στρυμόνα
Μετάβαση στο Ιερό Ησυχαστήριο Τιμίου Προδρόμου στο Ακριτοχώρι με βόλτα στο δάσος και θέα σε όλη την περιοχή
Περίπατος με ξενάγηση στην παραδοσιακή συνοικία Αγίου Γεωργίου και στα αρχοντικά της στα Άνω Πορόια, το κεφαλοχώρι της περιοχής
Θερμά λουτρά στο Σιδηρόκαστρο για άνδρες και γυναίκες (πάρτε μαγιό!)
Επίσκεψη σε πρότυπη φάρμα βουβαλιών στο χωριό Κερκίνη
Δυνατότητα προμήθειας παραδοσιακών προϊόντων της περιοχής, και βεβαια θα έχουμε όλοι και όλες την ευκαιρία να δοκιμάσουμε ντόπια πιάτα με βουβαλίσιο κρέας ή ψάρια της λίμνης στις ταβέρνες του χωριού

Κατά τη διάρκεια της εκδρομής θα έχετε τη δυνατότητα να επιλέξετε ανάμεσα σε δύο ομάδες:

Την ομάδα Birdwatching, με έμφαση στην παρατήρηση και φωτογράφιση άγριας ζωής
Την ομάδα Περιήγησης, για μια πιο ολοκληρωμένη γνωριμία του τοπίου, του περιβάλλοντος, της ιστορίας, της τοπικής οικονομίας, της μακεδονίτικης αρχιτεκτονικής, αλλά και όλων των σημείων ενδιαφέροντος γύρω από τη λίμνη

Η διαμονή μας θα γίνει στο φιλόξενο και ζεστό ξενοδοχείο «Βίλλα Μπέλλες» στο Ακριτοχώρι, κοντά στη βορεινή πλευρά της λίμνης, με θέα και στο δασωμένο όρος Μπέλλες. Το ξενοδοχείο βρίσκεται στο μέσο των διαδρομών που θέλουμε να κάνουμε και των επικέψεων στα ιδιαίτερα σημεία ενδιαφέροντος για παρατήρηση πουλιών, αναψυχή και γνωριμία με το μαγικό αυτό τόπο.
ΑΝΑΛΥΤΙΚΟ ΠΡΟΓΡΑΜΜΑ ΕΚΔΡΟΜΗΣ (PDF)
Περισσότερες πληροφορίες: 6974510976, 6937947072, greenwayexperience1@gmail.com

Διήμερη Εκδρομή στο Εθνικό Πάρκο Μεσολογγίου - Αιτωλικού 24-25/1/2026
2026-01-24 07:00 - 2026-01-25 20:00
Στη γη των Υγροτόπων με την Greenway Experience και την ΑΝΙΜΑ
Η Greenway Experience σε συνεργασία με την ΑΝΙΜΑ σας καλεί το Σαββατοκύριακο 24 και 25 Ιανουαρίου να συναντήσουμε τη φύση, τη ζωντανή ιστορία, τον πολιτισμό και την παράδοση στο Μεσολόγγι και στο Αιτωλικό.
Μαζί θα γνωρίσουμε τον κόσμο των λιμνοθαλασσών που έχουν σχηματίσει οι ποταμοί Εύηνος και Αχελώος, σε έναν από τους σημαντικότερους υγροτόπους της Ευρώπης. Εδώ, το ήρεμο τοπίο, η πλούσια βιοποικιλότητα και ο ατέλειωτος κόσμος των πουλιών μάς καλούν να ενώσουμε μύθους και παραδόσεις με τη σύγχρονη περιβαλλοντική και κοινωνική πραγματικότητα.
Στην εκδρομή θα ανακαλύψουμε τις λιγότερο γνωστές πλευρές αυτού του τόπου μέσα από παράλληλες δραστηριότητες και επισκέψεις, οι οποίες θα καλύψουν όλα τα ενδιαφέροντά μας! Σε κατάλληλο σημείο θα γίνουν βέβαια και οι απελευθερώσεις ειδών που έχουν αποθεραπευθεί στην ΑΝΙΜΑ.
Αναλυτικότερα:
Στο Εθνικό Πάρκο Λιμνοθαλασσών Μεσολογγίου – Αιτωλικού το νερό, η άγρια ζωή, η ιστορία και ο ανθρώπινος πολιτισμός συνυπάρχουν εδώ και αιώνες σε μια σπάνια ισορροπία. Η εξόρμησή μας εστιάζει στη γνωριμία με το ευρύτερο υγροτοπικό σύστημα που σχηματίζεται από τον ποταμό Αχελώο, τις λιμνοθάλασσες, τα διβάρια και τα εκτεταμένα παράκτια τοπία. Το Εθνικό Πάρκο αποτελεί περιοχή διεθνούς σημασίας για τα πουλιά, καθώς φιλοξενεί εκατοντάδες είδη υδρόβιων, παρυδάτιων και αρπακτικών, λειτουργώντας ως σταθμός ξεκούρασης, διαχείμασης και αναπαραγωγής για τη μεταναστευτική ορνιθοπανίδα της Μεσογείου.
Στο πλαίσιο της εκδρομής θα γνωρίσουμε τον Αρχαιολογικό χώρο των Οινιαδών, έναν τόπο που αποτυπώνει τη διαχρονική σχέση του ανθρώπου με τα υδάτινα περάσματά του Αχελώου καθώς και το Δέλτα του Αχελώου, ένα δυναμικό τοπίο μεγάλης οικολογικής αξίας, ιδανικό για παρατήρηση πουλιών και κατανόηση της συνεχούς διαμόρφωσης της περιοχής από τη δύναμή του ποταμού.
Ιδιαίτερη θέση έχει το Αιτωλικό, κτισμένο στο μοναδικό νησί της λιμνοθάλασσας. Εδώ φωτίζεται η ανθρώπινη παρουσία και αναπτύσσεται ο πολιτισμός σε έναν τόπο που έμαθε να ζει πάνω στο νερό: Θα επισκεφθούμε με ξενάγηση το Κέντρο Χαρακτικής της Βάσως Κατράκη, το Αλιευτικό Μουσείο με μοναδικά εργαλεία αλιείας, το Λαογραφικό Μουσείο και τους ιστορικούς ναούς του νησιού.
Εδώ θα έχουμε επίσης την ευκαιρία να επισκεφθούμε μια οργανωμένη μονάδα παραγωγής αυγοτάραχου, ώστε να γνωρίσουμε από κοντά ένα εμβληματικό προϊόν της λιμνοθάλασσας και τη διαδικασία παραγωγής του, άρρηκτα συνδεδεμένη με το φυσικό περιβάλλον και τη μακραίωνη σχέση του ανθρώπου με το υγρό στοιχείο, την αλιεία και την ιχθυοκαλλιέργεια.
Εκτός από τη παρατήρηση πουλιών και τις φωτογραφίσεις στο Αιτωλικό και στις εκβολές του Αχελώου, υπάρχουν πολλές δυνατότητες για πρωινή παρατήρηση πουλιών στη λιμνοθάλασσα Κλείσοβα στο Μεσολόγγι. Η Κλείσοβα αποτελεί έναν από τους σημαντικότερους πυρήνες προστασίας του Εθνικού Πάρκου, όπου το ανοιχτό τοπίο, τα ρηχά νερά και η πλούσια ορνιθοπανίδα αναδεικνύουν τη μεγάλη οικολογική και αισθητική αξία της περιοχής.
Στη Τουρλίδα θα μπορούμε επίσης να φωτογραφήσουμε τις γραφικές καλύβες των ψαράδων που στέκουν πάνω σε πασσάλους στο νερό, δημιουργώντας άλλο ένα πολύχρωμο αξιοθέατο. Τέλος υπάρχει και η ευκαιρία για επίσκεψη στο γειτονικό Μουσείο Άλατος στις παλιές αλυκές της Τουρλίδας.
Η εκδρομή αυτή θα μας γεμίσει θετικές εμπειρίες, θα μας μπολιάσει με την ειρηνική αισθητική της περιοχής, θα μάθουμε πολλά και θα περάσουμε όμορφα!
Δηλώστε συμμετοχή εδώ!
Πληροφορίες: 6974510976, 6937947072, greenwayexperience1@gmail.com
